b'\n_START_ARTICLE_\nKip\xc4\x8daki\n_START_PARAGRAPH_\nKip\xc4\x8daki  (kitajsko  \xe9\xab\x98\xe8\xbb\x8a, pinjin G\xc4\x81och\xc4\x93, W.-G. Kao-che, tudi Gaog\xc3\xbcy ali Kao-k\xc3\xbc) ali Polovci (rusko \xd0\x9f\xd0\xbe\xd0\xbb\xd0\xbe\xd0\xb2\xd1\x86\xd1\x8b, Polovci,  ljudstvo iz stepe) so bili tur\xc5\xa1ko nomadsko ljudstvo in konfederacija, ki so v srednjem veku naseljevali del evrazijske stepe. Prvi\xc4\x8d so bilo omenjeni v 8. stoletju kot del Tur\xc5\xa1kega kaganata. Naseljeni so bili verjetno v altajski regiji, od koder so se v naslednjih stoletjih raz\xc5\xa1irili najprej kot del Kime\xc5\xa1kega kanata in kasneje kot del konfederacije s Kumani. Skupine Kip\xc4\x8dakov so bila naseljene v pontsko-kaspijskih stepah, pore\xc4\x8dju Sir Darje in delu Sibirije. Kumansko-kip\xc4\x8da\xc5\xa1ko konfederacijo so v zgodnjem 13. stoletju podjarmili Mongoli.\n_START_SECTION_\nTerminologija\n_START_PARAGRAPH_\nKip\xc4\x8daki za svoje ime pravijo, da pomeni votlo drevo. Po njihovem mnenju je \xc4\x8dlove\xc5\xa1ki prednik v votlem drevesu rodil svojega sina. N\xc3\xa9meth poudarja, da je sibirski izraz kip\xc4\x8dak \xe2\x80\x93 jezen,  vzkipljiv, potrjen samo  v sibirskem sagajskem nare\xc4\x8dju. Klyashtorny povezuje izraz kip\xc4\x8dak z izrazoma kovi, kovuk \xe2\x80\x93 nesre\xc4\x8den, nesre\xc4\x8dnik, medtem ko Golden meni, da se bolj ujema z izrazom k\xc4\xb1v  - sre\xc4\x8da s pridevni\xc5\xa1ko pripono \xe2\x80\x93\xc4\x8d\xc4\x81k. Golden ob tem ugotavlja, da oblika in etimologija etnonoma ostajata sporna in predmet \xc5\xa1pekulacij._NEWLINE_Njihovo pre\xc4\x8drkovano ime se prilo\xc5\xbenostno  pojavlja tudi v drugih jezikih, v arabskem kot  \xd9\x82\xd9\x81\xd8\xac\xd8\xa7\xd9\x82, Qifj\xc4\x81q, perzijskem kot \xd9\x82\xd8\xa8\xda\x86\xd8\xa7\xd9\x82\xe2\x80\x8e, Qab\xc4\x8d\xc4\x81q/Qabc\xc3\xa2q, gruzinskem kot \xe1\x83\xa7\xe1\x83\x98\xe1\x83\x95\xe1\x83\xa9\xe1\x83\x90\xe1\x83\xa7\xe1\x83\x94\xe1\x83\x91\xe1\x83\x98,  q\xe2\x80\x99ivchaq\xe2\x80\x99ebi, tur\xc5\xa1kem kot K\xc4\xb1p\xc3\xa7ak, Kip\xc4\x8dak, krimski tatar\xc5\xa1\xc4\x8dini kot K\xc4\xb1p\xc3\xa7ak, Kip\xc4\x8dak, kara\xc4\x8daj-balkar\xc5\xa1\xc4\x8dini kot \xd0\x9a\xd1\x8a\xd1\x8b\xd0\xbf\xd1\x87\xd0\xb0\xd0\xba\xd1\x8a, Q\xc4\xb1p\xc3\xa7aq, uzbe\xc5\xa1\xc4\x8dini kot Qipchoq, ujgur\xc5\xa1\xc4\x8dini kot \xd9\x82\xd9\x89\xd9\xbe\xda\x86\xd8\xa7\xd9\x82\xe2\x80\x8e, Kip\xc4\x8dak, kaza\xc5\xa1\xc4\x8dini kot \xd2\x9a\xd1\x8b\xd0\xbf\xd1\x88\xd0\xb0\xd2\x9b, Kip\xc5\xa1ak, kumi\xc5\xa1\xc4\x8dini kot \xd0\x9a\xd1\x8a\xd1\x8b\xd0\xbf\xd1\x87\xd0\xb0\xd0\xba\xd1\x8a, Kip\xc4\x8dak, kirgi\xc5\xa1\xc4\x8dini kot \xd0\x9a\xd1\x8b\xd0\xbf\xd1\x87\xd0\xb0\xd0\xba, Kip\xc4\x8dak in kitaj\xc5\xa1\xc4\x8dini kot \xe6\xac\xbd\xe5\xaf\x9f/\xe9\x92\xa6\xe5\xaf\x9f, Kopceak.\n_START_SECTION_\nAntropologija\n_START_PARAGRAPH_\nV Kip\xc4\x8da\xc5\xa1ki stepi so se od 11. do 13. stoletja dogajale zapletene etni\xc4\x8dne asimilacije in konsolidacije. Zahodna kip\xc4\x8da\xc5\xa1ka plemena so asimilirala ljudstva ogu\xc5\xa1kega, pe\xc4\x8dene\xc5\xa1kega, starega ba\xc5\xa1kirskega, bolgarskega in drugega porekla, vzhodna kip\xc4\x8da\xc5\xa1ka plemena pa so se zdru\xc5\xbeila z ogu\xc5\xa1ko-kimenskimi, karlu\xc5\xa1kimi, karakitajskimi in drugimi plemeni. Vsi so se identificirali z etnonimom Kip\xc4\x8dak._NEWLINE_Po mnenju ukrajinskih antropologov so imeli Kip\xc4\x8daki kavka\xc5\xa1ke in mongolske rasne zna\xc4\x8dilnosti: \xc5\xa1irok raven obraz in \xc5\xa1trle\xc4\x8d nos. Pri ve\xc4\x8dini Kip\xc4\x8dakov, ki so se v prvi polovici 12. stoletja naselili v Gruziji, so prevladovale kavka\xc5\xa1ke zna\xc4\x8dilnosti z nekaj mongolskimi primesmi, ker so se jim takrat \xc5\xbee pridru\xc5\xbeili Kumani. Med tur\xc5\xa1ko ekspanzijo so se preselili v Sibirijo in Zavol\xc5\xbeje.\n_START_SECTION_\nJezik\n_START_PARAGRAPH_\nV Kip\xc4\x8da\xc5\xa1ko-kumanski plemenski zvezi se je govoril tur\xc5\xa1ki jezik. Mongolski etni\xc4\x8dni in jezikovni elementi niso dokazani._NEWLINE_Najpomembnej\xc5\xa1i ohranjen zapis kip\xc4\x8da\xc5\xa1kega in kumanskega jezika je  Codex Cumanicus, kip\xc4\x8da\xc5\xa1ko-kumansko-latinski slovar iz poznega 13. stoletja. Prisotnost tur\xc5\xa1ko govore\xc4\x8dih Mamelukov v Egiptu je spodbudila pisanje kip\xc4\x8da\xc5\xa1ko/kumansko-arabskih slovarjev in slovnic, pomembnih za preu\xc4\x8devanje ve\xc4\x8d starih tur\xc5\xa1kih jezikov._NEWLINE_Ko so se \xc4\x8dlani armenske diaspore konec 13. stoletja preselili s polotoka Krima na poljsko-ukrajinska obmejna ozemlja, je bilo med njimi veliko Kip\xc4\x8dakov, ki so govorili tur\xc5\xa1ki jezik. V 16. in 17. stoletju so Kip\xc4\x8daki v armenskih skupnostih govorili armensko-kip\xc4\x8da\xc5\xa1ki jezik. Naseljeni so bili v okolici Lvova in Kamjanec-Podolskega, ki zdaj spadata v Ukrajino._NEWLINE_Zadnji ostanki kumanskega jezika so izumrli v 18. stoletju v Kumaniji na Mad\xc5\xbearskem.\n_START_SECTION_\nReligija\n_START_PARAGRAPH_\nKip\xc4\x8daki so prakticirali \xc5\xa1amanizem. Nekaj Kip\xc4\x8dakov in Kumanov se je v 11. stoletju na spodbudo Gruzincev, zaveznikov v boju proti islamu,  spreobrnilo v kr\xc5\xa1\xc4\x8danstvo. Veliko se jih je pokristjanilo na zahtevo gruzinskega kralja Davida IV., poro\xc4\x8denega  s h\xc4\x8derko kip\xc4\x8da\xc5\xa1kega kana Atraka. Leta 1120 je bila ustanovljena kip\xc4\x8da\xc5\xa1ka nacionalna kr\xc5\xa1\xc4\x8danska cerkev z vplivno duhov\xc5\xa1\xc4\x8dino. Po mongolski osvojitvi Gruzije je med Kip\xc4\x8daki v Zlati hordi postal priljubljen islam.\n_START_SECTION_\nKip\xc4\x8da\xc5\xa1ka ljudstva in jeziki\n_START_PARAGRAPH_\nSodobna severozahodna veja tur\xc5\xa1kega jezika se pogosto omenja kot kip\xc4\x8da\xc5\xa1ka veja. Za jezike iz te veje velja, da so nasledniki kip\xc4\x8da\xc5\xa1kega jezika, za ljudstva, ki jih govorijo, pa velja, da so kip\xc4\x8da\xc5\xa1ka. Mednje se pri\xc5\xa1tevajo  Kara\xc4\x8dajci, Sibirski Tatari, Nogajci, Ba\xc5\xa1kirci, Kazahi, Kirgizi, Vol\xc5\xa1ki Tatari in Krimski Tatari. Na Krimu je tudi vas z imenom Kip\xc4\x8dak. Kip\xc5\xa1ak je eno od ustanovnih plemen kaza\xc5\xa1ke plemenske zveze  Srednja  horda. Ime Kip\xc5\xa1ak je kot priimek pojavlja tudi v Kazahstanu. Nekaj potomcev Kip\xc4\x8dakov tvori ba\xc5\xa1kirski klan Kipsak.'